Lausunto aiheesta "Ehdotus neuvoston asetukseksi (EY) hedelmä- ja vihannesalan jalosteiden yhteisestä markkinajärjestelystä"



Virallinen lehti nro C 082 , 19/03/1996 s. 0030



Lausunto aiheesta ehdotus neuvoston asetukseksi (EY) hedelmä- ja vihannesalan jalosteiden yhteisestä markkinajärjestelystä (96/C 82/07) Neuvosto päätti 17. marraskuuta 1995 Euroopan yhteisön perustamissopimuksen 43 ja 198 artiklan nojalla pyytää talous- ja sosiaalikomitean lausunnon edellä mainitusta ehdotuksesta. Maa- ja kalatalousjaosto, jonka tehtävänä oli valmistella komitean työt tästä aiheesta, laati lausuntonsa 30. marraskuuta 1995 (Esittelijä: José Bento Gonçalves). Talous- ja sosiaalikomitea hyväksyi seuraavan lausunnon joulukuun 20. ja 21. päivänä 1995 pidetyssä 331. täysistunnossa (joulukuu 20. päivän 1995 kokouksessa) suurella äänten enemmistöllä 22:n äänestäessä vastaan ja 15:n pidättyessä äänestämästä. 1. Komitea on sitä mieltä, että komission ehdotus käsittelee hedelmä- ja vihannesjalosteita koskevaa kysymystä marginaalisesti ja epäyhtenäisesti. Tuettaville tuotteille ehdotetaan kolmea eri järjestelmää: kiintiöjärjestelmä tomaatille, takuukynnysjärjestelmä päärynälle ja persikalle sekä erikoisviljelyalaan perustuva tukijärjestelmä kuivatuille viinirypäleille. 2. Lisäksi komitea pahoittelee, ettei sitrushedelmien jalostamisesta ole tehty erillistä ehdotusta ja katsoo, että komission on pikimmiten laadittava näitä tuotteita koskeva ehdotus. 3. Ottaen huomioon tuotteiden kehityksen Euroopan unionissa ja kansainvälisen kilpailun tilanteen komitea pitää aiheellisena sisällyttää aprikoosi ja parsa asetusehdotuksen liitteeseen 1. 4. Kaikkia kynnysarvoja ja kiintiöitä on nostettava ottaen huomioon kolmen uuden jäsenvaltion kulutus, samoin kuin maailmanlaajuisen kulutuksen kasvu. 5. Ottaen huomioon eri jäsenvaltioiden ja komission väliset erilaiset ongelmat ja arkaluonteiset kysymykset, samoin kuin tomaattijalostekiintiöiden erot, komitea pitää tarpeellisena löytää kompromissiratkaisu, jonka mukaan edellytetään, että: maailmanlaajuista jalostuskiintiötä ei poisteta koko Euroopan unionista, kiintiöiden jakautuminen ei ole haitaksi millekään jäsenvaltiolle. 6. Tämän tavoitteen saavuttamiseksi komitea pyytää neuvostoa ja komissiota punnitsemaan seuraavia ehdotuksia ja mahdollisuuksia: 6.1. Nykyistä tomaattijalosteiden kiintiötä on nostettava vähintään kolmen uuden jäsenvaltion kulutusta ja maailmanlaajuisen kulutuksen kasvua vastaavalla määrällä, joka vastaa noin 7 600 000 tonnia tuoreita tomaatteja. 6.2. Näin korotetusta kiintiöstä tulee tehdä koko yhteisöä koskeva kynnys, jonka ylittämisestä rangaistaan vain kynnyksen ylittänyttä jäsenvaltiota. 6.3. On perustettava korvausjärjestelmä siten, että jos jokin jäsenvaltio ei pysty täyttämään asetettua tuotantokiintiötä, erotusta voidaan soveltaa toiseen jäsenvaltioon. Jotta lausunnon kohdassa 5 ensimmäisessä luetelmakohdassa esitetty tavoite voidaan täyttää, tämä erotus, mikäli sitä ei ole käytetty saman satokauden aikana, voidaan siirtää seuraavaan satokauteen ja jakaa jäsenvaltioiden kesken niiden alkuperäisen osuuden mukaisesti. 6.3.1. Yleisesti ottaen yhteisön kokonaiskiintiön tulee jakautua niiden jäsenvaltioiden kolmen viimeisimmän tuotantovuoden keskimääräisen tuotannon perusteella, joiden tuotanto-olosuhteet ovat olleet tavanomaiset. 6.3.1.1. Edellisen lisäksi ja ottaen huomioon vakavat haitat, jotka tämä järjestelmä voi aiheuttaa joidenkin jäsenvaltioiden kiintiölle, komitean mielestä on sallittava näille jäsenvaltioille oikeus pitää väliaikaisesti siirtymäkauden aikana voimassa nykyinen kiintiönsä. Siirtymäkauden loputtua komissio tekee ehdotuksen kiintiön mukauttamiseksi kyseisten jäsenvaltioiden tuotannolliseen ja teolliseen tilanteeseen objektiivisia ja oikeudenmukaisia periaatteita noudattaen ja käyttäen edellä 6.3.1 kohdassa annettua laskentatapaa. 7. Komitea haluaa kiinnittää huomiota siihen, että on tarpeen suojella yhteisön tuotantoa kaupallisissa sopimuksissa kolmansien maiden kanssa, jotta voidaan välttää Euroopan maataloutta uhkaavat tuhoisat vaikutukset. Bryssel, 20. joulukuuta 1995. Talous- ja sosiaalikomitean puheenjohtaja Carlos FERRER LIITE Talous- ja sosiaalikomitean lausuntoon Seuraavat muutosehdotukset hylättiin keskustelun yhteydessä. Kohta 3 Poistetaan. Perustelut Uusien tuotteiden lisääminen EU:n tukemien tuotteiden luetteloon on yhteisen maatalouspolitiikan uudistuksen tavoitteiden vastaista. Komissio on useaan otteeseen selittänyt, miksi luetteloon ei voida lisätä uusia tuotteita. Äänestystulos Puolesta: 41, vastaan: 66, tyhjiä ääniä: 7. Kohta 6.1 Poistetaan. Perustelut Tämä kohta perustuu väärinkäsitykseen. Kyseessäolevilla kiintiöillä ei ole mitään tekemistä uusien jäsenvaltioiden kulutuksen kanssa. Näiden kiintiöiden avulla kyseiset tuottajat saavat lisätuotantotukea. Uudet jäsenvaltiot eivät kuitenkaan tuota tomaattijalosteita. Nostetut kiintiöt eivät siten hyödytä uusia jäsenvaltiota, joiden olisi kuitenkin osallistuttava lisäkustannuksiin. Äänestystulos Puolesta: 46, vastaan: 63, tyhjiä ääniä: 10.